
Svar på søknad om hogst i marka - gnr 84 bnr 3 - Rælingen - Blystadlia bestand 25
 

Saksopplysninger og områdebeskrivelse
Det er søkt om hogsttillatelse i feltet  Blystadlia bestand 25/ 454184 på gnr 84 bnr 3 i Rælingen kommune. Grunneier er Losby Bruk AS. Bestandet ligger i Rælingsåsen nord i kommunen. Hogsten befinner seg i Østmarka innenfor virkeområdet for Markaforskriften. 

	Bestand
454184
		TiltaksID i kart

	

	

	13114

	



	Bonitet
G17
	Alder (år)
80
	Hogstkl.
5
	Areal (daa)
24

	Hogstform
Flatehogst



Det er mottatt hogstsøknad om flatehogst 24 dekar med uttak på 600 m3. 

Feltets beliggenhet er ca. 500 meter sør for Blystadlia, og på en strekning på ca. 60-70 meter er det inntil et annet omsøkt felt på 23 dekar med lukket hogst og uttak 300 dekar. 

Utkjøring av tømmer fra feltet er planlagt mot skogsbilveien som er mellom Blystadsvingen og vestsiden av Marikollen skisenter.  

Skogen som skal avvirkes, består hovedsakelig av gran og bjørk, og disse treslagene skal også bestå etter hogst. 

Feltet er i hogstklasse 5, og det er i søknaden beskrevet forekomst av toppbrekk og billeskader i feltet. 

Planlagt foryngelsesmetode er planting.  

Viktige hensyn
Markaforskriften
Markaforskriften er hjemlet i skogbruksloven, og pålegger den enkelte skogeier å bevare og videreutvikle Markas verdier gjennom et bærekraftig skogbruk med en variert og stedtilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap og kulturminner. Videre setter forskriften krav om søkeplikt på foryngelseshogster, og den gir kommunen anledning til å sette føringer for utførelsen av hogstene for å sikre at forskriftens intensjoner og bestemmelser ivaretas.

Naturmangfoldloven
Prinsippene i naturmangfoldloven (nml) §§ 8 - 12 skal legges til grunn som retningslinjer
ved utøving av offentlig myndighet, og vurderingen skal fremgå av beslutningen, jf. nml §7. Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

Vurdering
Friluftsliv
Kartinnsynsløsningen ut.no viser en merket sti i feltet. Det er et stinett i området slik at alternative turstier finnes, både merkede og umerkede. Stien gjennom feltet går i sør-nord-retning. 

Videre viser Skiforeningens løypekart at det ikke er preparert skiløype i feltet eller driftsveien. 

Det er viktig å skilte i begge retninger av lunneplass om fare ved klatring på tømmerlunne, og det skal settes opp skilt før hogsten om skogsdrift / hogst ved tursti og hogst ved utkjørsel av driftsvei på skogsbilveien. Det må også skiltes om drift der driftsveien krysser turstien. 

Kommunen vurderer at hensyn regulert av skogbruksloven med tilhørende forskrifter og vilkår i dette vedtaket, sikrer at gjennomføring av hogsten ikke vil være til ytterligere hinder for friluftslivet. 

Landskap
Jf. markaforskriften § 3 skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka skal ikke overstige 30 daa, jf. forskriftens §3. Hogsten overstiger ikke arealbegrensningen i området. 

I henhold til forskriften skal ved utvidelse av eksisterende flater ikke summen av nye og eldre flater være større enn 30 dekar. For å unngå vesentlige kanteffekter av flatene er gjeldende forvaltningspraksis et krav om minimum 40 meter mellom hogstflater der tilgrensende eksisterende flate ikke har ungskog med gjennomsnittlig høyde lik eller under 2 meter. Det er ikke hogstflater eller yngre skog lik eller under 2 meter i gjennomsnittlig trehøyde, tilgrensende det omsøkte feltet i 40 meter avstand.  

For hogsten skal det settes igjen livsløpstrær så spredd utover feltet som mulig, og disse bør være blant de eldste trærne i bestandet med god stabilitet mot vind. Opptil 50 % av livsløpstrærne kan bli kappet og stå igjen som høystubbe. Slike høystubber skal ha diameter minimum 20 cm i brysthøyde og ha høyde minimum 3 meter over bakken. Stående, døde trær kan inngå i de nevnte 50%. Livsløpstrær, menneskeskapte høystubber, døde trær og gjenstående levende trær vil skape grunnlag for mer variasjon og større naturmangfold. Livsløpstrær spredt utover flaten vil virke positivt fordi det bryter opp den visuelle flatevirkningen av hogsten. 

Feltet er mellom Buåsen og Blystadlia, ca. 500 meter sør for Blystadlia. Det ligger ca. 320-335 m.o.h. i et småkupert terreng. Innsyn til feltet er i stor grad begrenset til innsyn fra den merkede turstien gjennom feltet. Videre er feltets form asymmetrisk med «armer» ut i flere retninger som demper landskapsvirkningen av flatens størrelse. Fjern- og nærvirkningen vil derfor bli begrenset. 

Kulturminner
Ifølge søk i Kilden, med Riksantikvarens utvalgskriterie "Kulturminner", "SEFRAK" og "Freda bygninger" er det ingen kartfestede kulturminner innenfor det omsøkte området. Ved funn av ikke-kartfestede kulturminner fra før reformasjonen skal Akershus fylkeskommunes kulturavdeling varsles, og arbeidet stanses midlertidig i påvente av godkjenning fra kulturminnemyndigheten. 

Markfuktighet og bekker
Ved søk i Kilden er det i feltet funnet fuktige drog med fuktighet i dybde 0-25 cm. Det er bekkefar i feltet. Vi minner om at årssikre vannveier, myr og fuktige drog skal krysses minst mulig i driften for å redusere kjøreskader. Kommunen anbefaler at vannvei krysses maksimum ett punkt om det avvirkes på barmark eller lite snø/mangel på tele. For driftsvei over bekk skal midlertidig bru eller annen midlertidig overgang bygges. For driftsvei over større bekk skal midlertidig bru uansett bygges. Merkostnaden for en midlertidig bru bygget på stedet, kan dekkes av skogfond med inntil kr. 5000,-. 

Vi minner om at det ved inngrep i kantsone til vassdrag, skal innhentes dispensasjon fra vannressursloven §11. Det skal søkes om dispensasjon fra Statsforvalteren. 

Andre relevante forhold
Kommunen anmoder om å utvise forsiktighet med hogst i hekketiden (normalt mai-juni), og ved enhver aktivitet skal unødig skade på reir unngås. Rovfuglreir skal uansett skånes. Vi anbefaler derfor hogst på annen tid av året. 

Vurdering etter Naturmangfoldloven
Hogstsøknaden med vilkår er vurdert etter Naturmangfoldloven (nml) §§ 8 – 12:

Kunnskapsgrunnlaget (§8 i nml) bygger på søk i Naturbase og Artsdatabankens Artskart der følgende utvalgskriterier satt: 
1. Rødlistearter, jf. Norsk Rødliste 2021 
2. Naturbase (Mdir): Arter av stor og særlig stor forvaltningsinteresse, naturvernområder, verdsatte naturtyper og utvalgte naturtyper 

Det er ikke gjort funn etter kriteriene over. 

Kommunen vurderer at kravet til kunnskapsgrunnlag er tilstrekkelig for beslutning, jf. lovens §8. Videre skal det tas hensyn som beskrevet i vedtaket og generelt i tråd med skogbruksloven med tilhørende forskrifter, som ivaretar føre-var-prinsippet etter §9 i nml. Hensynet til samlet belastning for økosystemene etter §10 anses tilstrekkelig ivaretatt og er vurdert som grunnlag for vedtaket. Det er søker som skal ta kostnaden ved miljøforringelse og ved hensyn for å begrense skader på naturmangfold (§ 11) gjennom miljøforsvarlige teknikker og driftsmetoder (§ 12). 

Landbrukssjefens vedtak
Det vises til saksutredning og dokumenter i saken. I medhold av markaforskriftens § 3 godkjennes for 2 år hogst som omsøkt for feltet Blystadlia bestand nr 25 / 454184 på gnr 84 bnr 3 i Rælingen kommune med følgende vilkår: 

· Edellauvtrær skal bevares. 
· Bjørk og andre lauvtrær skal i stor grad bevares. 
· Livsløpstrær skal gjensettes i bestandet, se over om omtale av livsløpstrær. 
· Gjenvekst av furu og gran lavere enn 10 meter skal bevares. 
· Furu skal i stor grad bevares. 
· I og ved fuktige drog skal det bevares en andel trær i disse. 
· Sti som krysser feltet, skal ryddes for hogstavfall ved avslutning av drift. 
· Terrengskader som følge av driften, skal utbedres innen avslutning av driften.
· Drift skal legges opp slik at driftsvei i terreng krysses minimalt over fuktige drog. Ved kryssing av bekk skal det bygges midlertidig bru.
· Det skal skiltes i begge ender av lunneplass med informasjon om fare ved klatring på tømmerlunner. Ved driftsvei der den fører inn på skogsbilvei skal det skiltes om drift, og det skal skiltes før drift starter. Det skal også skiltes om drift der sti krysser driftsveien. 
· Det forutsettes at tømmer bringes fram til skogsbilveien, og det skal tas hensyn til allmennheten ved utkjøring på denne veien. 

Klageadgang
Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klage skal være skriftlig, beskrive de konkrete ønsker om endringer, være underskrevet og adressert til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk. Vi anmoder om at referansenummer i vedtaksbrevet påføres klagen. 

Med hilsen
Regionkontor landbruk

	Knut Samseth
	Lisbet Hougaard Baklid

